tartuNLP/wikipedia-smugri-20251201 huggingface dataset:
ICQ

ICQ oli alun perin israelilaisen Mirabilisin kehittävä pikaviestintäohjelma. Ohjelma julkaistiin marraskuussa 1996, jolloin se oli ensimmäinen Internetin yli toimiva pikaviestin. Nimi "ICQ" oli sanaleikki tai lyhenne fraasista "I seek you", 'etsin sinua'.
ICQ:n käyttäjä saattoi viestiä toisten verkossa olevien kanssa. Ohjelma ilmoitti käyttäjälle, kun ihminen oli tavoitettavissa. Ohjelmisto tarjosi keskustelumahdollisuuden ja tiedonsiirron ja oli käyttäjälle ilmainen (tuettiin mainoksin).
ICQ perustui AOL Instant Messengerkin käyttämään OSCAR-yhteyskäytäntöön. Kullakin käyttäjällä oli yksilöllinen tunnusnumero UIN (Universal Internet Number), joka salasanan lisäksi oli käyttäjätilin ainoa pysyvä tieto. Käyttäjä voi vaihtaa tilinsä käyttäjänimeä ja sähköpostiosoitetta vapaasti.
America Online (AOL) osti heinäkuussa 1998 Mirabilisin 287 miljoonalla dollarilla. 19. joulukuuta 2002 AOL Time Warner ilmoitti ICQ:n saaneen Yhdysvalloissa patentin pikaviestintään. Huhtikuussa 2010 AOL ilmoitti myyneensä ICQ:n Digital Sky Technologiesille 187,5 miljoonalla US-dollarilla.
Mirabiliksen ICQ-ohjelmia oli saatavilla kaikille Windowsin versioihin, Linuxiin ja Maciin. ICQ:n verkkoyhteyskäytäntö OSCAR oli suljettua lähdekoodia, mutta ICQ:lle tehtiin silti muitakin yhteensopivia asiakasohjelmia.
ICQ pysyi toiminnassa pidempään kuin kilpailijansa ja lopetti toimintansa vasta 26.6.2024. MSN Messenger suljettiin jo 2014, AOL Instant Messenger 20 vuoden iässä joulukuussa 2017 ja Yahoo! Messenger kesällä 2018.
Fatuma Roba

Fatuma Roba (s. 18. joulukuuta 1973 Arsi) on etiopialainen kestävyysjuoksija.
Roban suurin saavutus on maratonin voitto Atlantan olympialaisissa 1996. Seuraavana vuonna hänestä tuli ensimmäinen afrikkalainen Bostonin maratonin voittanut naisjuoksija ajalla 2.26.24. Hän voitti Bostonin maratonin myös 1998 ja 1999. Tokion maratonilla 1999 hän sijoittui toiseksi ja 1999 MM-kisoissa Sevillassa neljänneksi. Vuonna 2000 hän juoksi vielä Bostonin maratonin kolmanneksi.
Roban ennätykset ovat 10 000 metrillä 32.25 (2000), puolimaratonilla 1.09.01 (2001) ja maratonilla 2.23.21 (1998).
Laura Bush

Laura Lane Bush (o.s. Welch, s. 4. marraskuuta 1946 Midland, Texas) on Yhdysvaltain entisen presidentin George W. Bushin vaimo.
Laura Welch syntyi 4. marraskuuta 1946 Texasin Midlandissa. Hän on vanhempiensa Harold Welchin ja Jenna Hawkins Welchin ainoa lapsi. Vuonna 1963 Welch joutui liikenneonnettomuuteen, jossa kuoli onnettomuuden toisena osapuolena ollut Welchin ystävä 17-vuotias Michael Douglas.
Welch valmistui kandidaatiksi kasvatustieteestä vuonna 1968, minkä jälkeen hän työskenteli luokanopettajana. Vuonna 1973 hän valmistui kirjastotieteestä maisteriksi Texasin yliopistosta. Valmistuttuaan hän työskenteli kirjastonhoitajana.
Laura Welch tapasi George W. Bushin grillijuhlissa vuonna 1977. Kolmen kuukauden seurustelun jälkeen he menivät naimisiin. Pariskunnalla on kaksi lasta, kaksoset Barbara ja Jenna.
Laura Bushista tuli Yhdysvaltain ensimmäinen nainen vuonna 2001, kun hänen miehensä voitti Yhdysvaltojen presidentinvaalit.
Matadi

Matadi on Kongon demokraattisen tasavallan tärkein satamakaupunki ja Keski-Kongon maakunnan pääkaupunki. Kaupunki sijaitsee Kongo-joen etelärannalla noin puolimatkassa Atlantin valtamereltä Kinshasaan. Se perustettiin vuonna 1886, ja siellä asuu noin 246 000 ihmistä.
Maantiede.
Kongo-joki on purjehduskelpoinen Atlantilta Matadiin asti. Kaupungin satama on Keski-Afrikan suurimpia. Matadi sijaitsee kukkulan rinteellä purjehduksen estävien Yelaba-koskien läheisyydessä, jotka ovat antaneet nimen kaupungille, "matadi" nimittäin tarkoittaa kongon kielellä "kiviä".
Infrastruktuuri.
Maantiet, rautatie ja öljyputki yhdistävät Matadin pääkaupunkiin Kinshasaan, joka on 350 kilometrin päässä koillisessa. Etäisyys joen suulla sijaitsevaan Bananan satamakaupunkiin on 148 kilometriä. Mpozo-joki liittyy Kongoon Matadin kohdalla. Mpozo-joen vesivoimala tuottaa sähköä Matadiin, muualle Kongoon ja naapurimaihin. Vuonna 1983 japanilaisten insinöörien johdolla rakennettu 722 metriä pitkä Matadin silta ylittää Kongo-joen ja mahdollistaa tie- ja rautatieyhteyden Bomaan ja edelleen rannikolle.
Merciless

Merciless on ruotsalainen death- ja thrash metal -yhtye, joka on perustettu vuonna 1986.
Historia.
Yhtyeen perustivat Erik Wallin, Fredrik Karlén ja Stefan Carlsson. He saivat vaikutteita nopeasti soittavista yhtyeistä kuten Kreator, Sodom, Destruction ja Bathory. Aluksi yhtye teki keikkoja nimillä Obsessed ja Black Mass mutta muutti nimensä nykyiseen muotoon 1987.
Yhtyeen toinen demo "Realm of the Dark" herätti Deathlike Silence Productionsin omistajan Euronymouksen huomion. DSP julkaisi yhtyeen ensimmäisen albumin vuonna 1989.
Yhtyeen toinen albumi "Treasures Within" levytettiin kesällä 1991 mutta julkaistiin vasta vuotta myöhemmin uuden levy-yhtiön Active Recordsin virheen takia. Tämän takia rumpali Stipen erosi yhtyeestä. 1994 yhtye hajosi levy-yhtiöistä johtuvien vastoinkäymisten takia, mutta palasi jälleen yhteen 1995 äänittääkseen laulun "Cryonics" Slayer-yhtyeen tribuuttialbumille.
Vuonna 1999 Osmose Productions julkaisi yhtyeen debyyttialbumin uudelleen, mikä johti yhtyeen paluuseen. Toukokuussa 2002 yhtye meni studioon levyttämään uutta albumiaan, jonka nimeksi tuli "Merciless".
Diskografia.
Studioalbumit
Demot
Kääpiökynsisammakko

Kääpiökynsisammakko ("Hymenochirus boettgeri") kuuluu vanhan maailman sammakkoeläimiin.
Levinneisyys ja elinympäristö.
Kääpiökynsisammakot ovat kotoisin Afrikan keski- ja länsiosista. Niitä on käytetty pitkään lemmikki- ja koe-eläiminä, ja niitä on päässyt villiintymään maailman eri puolilla.
Kääpiökynsisammakot elävät lähes koko elämänsä vedessä, kuivempina kausina ne saattaa hautautua mutaan kymmeneksikin kuukaudeksi. Mudassa ne pystyvät hengittämään pienen ilma-aukon kautta.
Ulkonäkö ja koko.
Aikuisena kääpiökynsisammakot ovat noin 5 cm:n pituisia. Niillä on litteä vartalo ja silmät pään päällä.
Laji voidaan sekoittaa afrikkalaiseen kynsisammakkoon, jolla on sileämpi iho ja pulleampi keskiruumis kuin kääpiökynsisammakolla. Kääpiökynsisammakolla on ihopoimut varpaiden välissä ja niiden takavarpaissa on pitkät mustat kynnet, kun taas kynsisammakolla ei ole ihopoimuja varpaissaan.
Ravinto ja elintavat.
Kääpiökynsisammakko on lihansyöjä. Ravintoon kuuluvat mm. hyönteiset, kala ja äyriäiset, mutta myös pienemmät lajikumppanit saattavat olla vaarassa joutua nälkäisen kääpiökynsisammakon lounaaksi.
Kääpiökynsisammakoita pidetään joskus lemmikkeinä akvaarioissa. Ne tarvitsevat vähintään 45 litran altaan. Niitä ei suositella pidettäviksi yhdessä kalojen kanssa.
Marjatta (nimi)

Marjatta on suomalainen naisen nimi. Nimipäivää vietetään suomalaisessa kalenterissa 15. elokuuta. 
Marjatta on kansallisromanttisen kauden nimiä ja mainitaan Kalevalan loppurunossa. Nimi on todennäköisesti syntynyt sekamuotona nimistä Maria ja Marketta.
Vuoden 2019 loppuun mennessä Marjatta-nimen oli saanut Suomessa 123 930 naista ja muutama mies. Nimi alkoi yleistyä 1920-luvulta lähtien ja on yleinen varsinkin 1940- ja 1950-luvuilla syntyneillä. Marjatta on yksi Suomen suosituimmista etunimistä. Vuosina 1920–29 ja 1950–59 Marjatta oli viidenneksi suosituin nimi, ja vuosina 1930–1939 Marjatta oli toiseksi suosituin nimi. Vuosina 1940–1949 Marjatta oli suosituin naisten nimi. 2000-luvulla Marjatta-nimi ei ole enää kuulunut suosituimpien nimien joukkoon.
Genevenjärvi

Genevenjärvi (, tai "Genfer See", , , suomeksi myös Genevejärvi) on Ranskan ja Sveitsin rajalla sijaitseva suuri ja syvä järvi. Kuunsirpin muotoisen järven pohjoisranta ja molemmat kärjet kuuluvat Sveitsiin, eteläranta Ranskaan.
Genevenjärven pituus on 72 kilometriä, leveys enimmillään 13 kilometriä ja pinta-ala 582,4 neliökilometriä, josta 234 neliökilometriä Ranskassa ja 348,4 neliökilometriä Sveitsissä. Syvin kohta on 310 metriä Lausannen ja Évianin välillä, ja järven tilavuus on 89 kuutiokilometriä. Genevenjärvi on tilavuudeltaan Keski-Euroopan suurin järvi ja pinta-alaltaan toiseksi suurin Balatonin jälkeen. Se on myös Ranskan syvin järvi.
Järvi, jonka kautta Rhône virtaa idästä länteen, on 372 metriä merenpinnan tasoa ylempänä. Se on syntynyt Rhônen jäätikön vetäytyessä viimeisen jääkauden lopulla lähes 15 000 vuotta sitten.
Ángel Nieto

Ángel Nieto Roldán (25. tammikuuta 1947 Zamora, Zamoran maakunta, Espanja – 3. elokuuta 2017) oli menestyksekäs espanjalainen ratamoottoripyöräilijä. 
Nieto ajoi urallaan 156 GP:tä ja voitti niistä 90. Maailmanmestaruuksia hän voitti 13 (50-kuutioisissa vuosina 1969, 1970, 1972, 1975, 1976 ja 1977, 125-kuutioisissa 1971, 1972, 1979, 1981, 1982, 1983, 1984). Mestaruuksia on Nietoa enemmän pystynyt keräämään vain italialainen Giacomo Agostini (15 maailmanmestaruutta). Uransa ensimmäisen kilpailun Nieto kilpaili vuonna 1964, viimeisen 1986.
Angel Nieton poika Pablo Nieto on myös kohtalaisesti menestyvä ratamoottoripyöräilijä.
Angel Nieto kuoli 3. elokuuta 2017 auton törmättyä Ibizalla hänen ohjaamaansa mönkijään ja näin onnettomuudessa saamiinsa päävammoihin.
Puppy Linux

Puppy Linux on GNU/Linux -käyttöjärjestelmän pienikokoinen (noin 100 megatavua) jakelupaketti, joka on mahdollista käynnistää esimerkiksi CD-ROM-levyltä, USB-muistilta, kiintolevyltä tai Flash-muistilta. Live-CD:nä käyttäessä koko systeemi latautuu tietokoneen RAM-muistiin, jolloin ohjelmat käynnistyvät hyvin nopeasti.
Puppy Linux toimii myös hieman vanhemmilla kokoonpanoilla. Keskusmuistivaatimus on vain 128 megatavua, jolla järjestelmä toimii jouhevasti.
CD:lle on pyritty laittamaan kaikki päivittäisessä käytössä tarvittavat ohjelmat, kuten verkkoselain, tekstieditori, pikaviestin ja sähköpostiasiakasohjelma. Puppyyn on mahdollista asentaa myös muita ohjelmia pakettivarastoista.
Puppyn käyttö on koetettu tehdä mahdollisimman aloittelijaystävälliseksi, jotta Linuxia ennen käyttämättömätkin voisivat käyttää Puppya tarpeidensa mukaan. Ohjelmavalikko on jaoteltu loogisiin ohjelmaryhmiin kuten Graphic, Document, Calculate jne. Puppy Linuxia ei ole vielä suomennettu (2009), mutta monista sen sisältämistä ohjelmista on sellainen versio jo olemassa. Puppyyn on myös mahdollista saada Xfce- ja KDE-työpöytäympäristö.
Ohjelman asennus kovalevylle on tehty helpoksi. Näytönohjain, äänikortti ja verkkokortti tunnistuvat automaattisesti. 
Puppy Linuxista on useita muunnoksia:
Kirkko ja kaupunki

Kirkko ja kaupunki on Suomen laajalevikkisin seurakuntalehti ja verkkomedia. Lehti toimitetaan osoitteellisena jakeluna pääkaupunkiseudulla Suomen evankelis-luterilaisen kirkon jäsenille. Levikki on 340 000 kappaletta.
Kirkko ja kaupungin verkkomedia julkaisee uutta sisältöä päivittäin. Vuonna 2022 kirkkojakaupunki.fi-sivustolla kävi median oman kävijäseurannan mukaan joka viikko keskimäärin noin 50 000 eri kävijää. Rampanelin tekemän käyttäjätutkimuksen mukaan vuonna 2020 verkkomedian käyttäjistä 40 prosenttia on 16–34-vuotiaita ja 54 prosenttia naisia. 
Samaan mediaperheeseen Kirkko ja kaupungin kanssa kuuluu Jouluradio. Kansallisen radiotutkimuksen mukaan Jouluradiolla oli vuoden 2019 joulukuussa 779 000 kuuntelijaa viikossa. Jouluradio oli koko Suomen viidenneksi kuunnelluin radiokanava joulukuussa.
Historia.
Lehti perustettiin nimellä "Helsingin kirkkosanomat". Ensimmäinen numero ilmestyi 21. syyskuuta 1942. Helmikuusta 1943 lehti ilmestyi 6–7 kertaa vuodessa. Nimen "Kirkko ja kaupunki" lehti sai vuonna 1960, ja samalla se alkoi ilmestyä lähes viikoittain. Nimi juontuu Helsingissä pidetystä samannimisestä suuresta seurakuntatapahtumasta.
Aluksi lehteä kustansi Helsingin seurakuntayhtymä itse. Vuodesta 1987 vuoteen 2016 kustantamisesta huolehtivat kaupalliset kustantajat, ja seurakuntayhtymä säilyi julkaisijana.
Vuonna 2015 alkoivat pääkaupunkiseudun seurakunnat tehdä entistä tiiviimpää yhteistyötä. Ne perustivat yhteisen verkkomedian, joka sai nimen "Valomerkki." Siinä julkaistiin Valomerkin oman toimituksen tuottaman aineiston lisäksi Helsingin seurakuntien lehden "Kirkko ja kaupungin" sekä Vantaan seurakuntien lehden "Vantaan Laurin" ja Espoon seurakuntien lehden "Essen" aineistoa. Sivusto tunnettiin Valomerkki-nimellä noin kaksi vuotta eli vuoden 2016 loppuun.
Vuoden 2017 alusta lähtien pääkaupunkiseudun seurakuntien yhteisen verkkomedian nimi on ollut "Kirkkojakaupunki.fi". Vuonna 2017 Helsingin "Kirkko ja kaupunki" sekä "Esse" ja "Vantaan Lauri" yhdistivät voimansa myös paperilehden tekemisessä. Koko pääkaupunkiseudun yhteinen seurakuntalehti sai nimekseen "Kirkko ja kaupunki". Samalla lehti harvensi ilmestymistiheyttään ja alkoi ilmestyä noin joka toinen viikko. Helsingin seurakuntayhtymä ryhtyi jälleen kustantajaksi.
Päätoimittajat.
Päätoimittajana ovat "Kirkko ja kaupungin" historian aikana toimineet:
Kritiikkiä.
MTK:n puheenjohtaja Juha Marttila hermostui pastori Kari Kuulan "Kirkko ja kaupunki" -lehden kolumnista, jossa tämä arvosteli eläinten tehotuotantoa. MTK teki kantelun tuomiokapitulille. Päätoimittaja Heinimäki poisti kolumnin, mikä on herättänyt keskustelua.
Pankration

Pankration () oli antiikin kreikkalainen kamppailulaji, joka yhdisteli nyrkkeilyä ja vapaapainia. Pankration oli mukana muun muassa Olympian kisojen ja muiden panhelleenisten kisojen ohjelmassa.
Lajin nimi tulee sanoista "pan", ”kaikki” ja "krateō", ”voittaa”, ”hallita”. Lajin sääntöjä ei nykyään tarkalleen tiedetä, mutta erilaisten tekniikkojen käyttö oli hyvin vapaata. Muun muassa lyöminen, potkiminen ja kuristaminen olivat sallittuja, sen sijaan pureminen ja sormen työntäminen silmään kiellettyjä. Kintaita ei käytetty. Kilpailijat ottelivat alastomina vartalot öljyttyinä, mutta vastustajan päälle saatettiin heittää esimerkiksi hiekkaa ja tuhkaa, jotta ote pitäisi paremmin. Ottelun voittaja selvisi, kun toinen osapuoli luovutti. Usein ottelu päättyi toisen kuolemaan.
Nykyaikana pankrationia muistuttava laji vapaaottelu kasvattaa suosiotaan, ja jotkut lajijärjestöt käyttävätkin pankration-nimeä.
Pankration Olympian kisoissa.
Olympian kisoissa pankration otettiin mukaan kisaohjelmaan 33. olympiadin kisoissa vuonna 648 eaa. Se toimi kisojen päätöslajina. Lisäksi kisoihin kuului poikien pankration, joka otettiin mukaan 145. olympiadin kisoissa vuonna 200 eaa. Lajin tunnetuimpiin voittajiin kuuluu Arrhikhion Figaleialainen, joka voitti Olympiassa kolmesti vuosina 572–564 eaa. ja viimeisellä kerralla julistettiin voittajaksi vaikka oli jo kuollut ottelussa.
Seuraavassa luetellaan pankrationin ja poikien pankrationin tunnetut voittajat Olympian kisoissa. Luettelo perustuu Foundation of the Hellenic World -säätiön kokoamaan tietokantaan, johon on koottu antiikin ajalta säilyneet tiedot kisojen voittajista (katso myös: luettelo Olympian kisojen voittajista). Säilyneet tiedot ovat epätäydellisiä.
Eric Wainaina

Eric Wainaina (s. 19. joulukuuta 1973 Nyahururu, Kenia) on kenialainen kestävyysjuoksija.
Wainaina voitti Atlantan olympialaisissa 1996 maratonilla pronssia ajalla 2.12.44. Sydneyn olympialaisissa 2000 hän sijoittui hopealle ajalla 2.10.31. Ateenan olympialaisissa 2004 hän sijoittui seitsemänneksi ajalla 2.13.30.
Hänen ennätyksensä maratonilla on 2.08.43.
Vain yksi elämä

Vain yksi elämä ("Providence") on yhdysvaltalaisen NBC-televisiokanavan tuottama televisiosarja, jonka pääosissa olivat Melina Kanakaredes, Mike Farrell, Concetta Tomei, Paula Cale ja Seth Peterson. Sarjaa tuotettiin viisi tuotantokautta vuosina 1999–2002. Se kertoi beverlyhillsiläisen tohtori Sydney Hansenin (Kanakaredes) elämänvalinnasta jättää taakseen plastiikkakirurgin ura ja palata takaisin perheensä pariin kotikaupunkiinsa Providenceen Rhode Islandille.
Sarja päättyi kesken: NBC lähetti kaksiosaisen hääjakson ja ilmoitti sarjan palaavan tauolta keväällä tai syksyllä 2003, mutta suunnitelmat peruttiin koska osa pääroolin esittäjistä kieltäytyi kuudennesta tuotantokaudesta.
Suomessa televisiosarjaa on esittänyt Yle TV1.
Tunnusmusiikki.
Yhdysvalloissa sarjan tunnusmusiikkina oli Chantal Kreviazukin esittämä Beatlesien kappaleen "In My Life" cover-versio. Kansainvälisessä versiossa tunnusmusiikkina oli Tim Trumanin säveltämä kappale "You Make Me Home", jonka esitti Angelica Hayden.
Heinäveden Höyryvenhe Osuuskunta

Heinäveden Höyryvenhe Osuuskunta on Heinävedellä 28. lokakuuta 1905 – 29. joulukuuta 1921 toiminut höyrylaivaosuuskunta, joka liikennöi Heinäveden reittiä höyrylaivoilla. Osuuskunta perustettiin 1905, kun heinäveteläiset tahtoivat oman höyrylaivayhtiön valmistuvalle Heinäveden reitille. Pitäjän asukkaat haluttiin saada osuuskunnan asiakkaiksi, joten tarvittiin suuri ja komea laiva. Toiminta päätettiin perustaa osuuskunnaksi. Kannattavuuden turvaamiseksi pyrittiin hankkimaan mahdollisimman paljon osakkaita. Yhden osakkuuden sai 10 markalla. Jäseniä oli 1907 ja muutaman vuoden päästä 570. Siitä määrä alkoi laskea.
Osuuskunnan toiminta loppui S/S Heinävesi II-laivan haaksirikon jälkeen, kun toimintaa haluttiin muuttaa osakeyhtiöksi. 29. joulukuuta 1921 toiminta päätettiin purkaa ja myydä Heinäveden Höyrylaiva Oy:lle 871 255 markalla. Osuuskunnalla oli neljä Heinävesi-laivaa: S/S Heinävesi, S/S Heinävesi II, S/S Heinävesi III ja S/S Heinävesi IV sekä kaksi pientä alusta, "Apu-lotjaa".
Brian Shimer

Brian Lee Shimer (s. 20. huhtikuuta 1962 Naples, Florida) on yhdysvaltalainen rattikelkkailija ja olympiamitalisti. Shimer kilpaili viisissä talviolympialaisissa (1988–2002) ja voitti viimeisessä kisassaan olympiapronssia neljän miehen kilpailussa Salt Lake Cityssä 2002. Hän lopetti vuonna 1985 alkaneen kilpauransa kisojen jälkeen.
Calgaryssa 1988 Shimer oli nelimiehiskilpailun kuudestoista, Albertvillessä 1992 kahden miehen kilpailussa seitsemäs ja Lillehammerissa 1994 kolmastoista sekä Naganossa 1998 kahden miehen luokassa kymmenes ja neljän miehen viides. 2002 hän oli kahden miehen kisassa yhdeksäs.
MM-kisoissa St. Moritzissa 1997 hän oli kahden miehen kisassa pronssilla, neljän miehen joukkueessa hän otti pronssia 1993 (Igls) ja 1997. Maailmancupin hän on voittanut vuonna 1993.
Carolina Klüft

Carolina Evelyn Klüft (s. 2. helmikuuta 1983 Sandhult, Ruotsi) on uransa päättänyt ruotsalainen yleisurheilija. Seitsen- ja viisiottelun lisäksi hän on kilpaillut menestyksekkäästi pituushypyssä. Klüft on voittanut yhden kultamitalin Olympiakisoista, neljä kultaa ja yhden pronssimitalin yleisurheilun MM-kisoista sekä neljä kultaa ja pronssimitalin yleisurheilun EM-kisoista.
Seitsenottelussa Klüft oli voittamaton vuosina 2002–2007. Hän on ylittänyt seitsenottelussa 7 000 pistettä kahdesti ja on kolmas tuon rajan ylittäjä. Kaikkien aikojen tilastoissa hän on toisena. Kansainvälisen yleisurheiluliiton maaliskuun 2006 rankinglistalla Klüft noteerattiin kaikki lajit huomioiden yhdeksännelle sijalle.
Elämäkerta.
Carolina Klüft kasvoi Etelä-Ruotsissa Växjössä yhdessä vanhempiensa ja kolmen sisaruksen kanssa. Tällä hetkellä hän elää Karlskronassa yhdessä aviomiehensä, seiväshyppääjä Patrik Klüftin kanssa. 
Klüft voitti seitsenottelun 2003 Yleisurheilun MM-kisoissa Pariisissa 7 001 pisteellä, ennen afrikkalaissyntyistä, nyttemmin Ranskaa edustavaa Eunice Barberia, jonka tulokseksi jäi 6 755 pistettä. Voittotuloksellaan Klüft oli vasta kolmas nainen, joka saavutti tai ylitti 7 000 pisteen haamurajan. Myöhemmin samana vuonna hän sai myös Waterford Crystal European Athlete of the Year Trophyn.
Klüft voitti seitsenottelun myös Ateenan kesäolympialaisissa 2004 517 pisteen erolla, tuloksella 6 952 pistettä.
Vuoden 2005 MM-kisoissa Helsingissä Klüft kilpaili loukkaantuneena. Hän oli loukannut jalkansa juuri kisojan alla, mutta siitä huolimatta tuloksena oli jälleen kultamitali. Eroa toiseksi tulleeseen Eunice Barberiin kertyi 63 pistettä. Pituuskisan jälkeen Barber vaati, että Klüftin aivan hyväksytyn rajoilla ollut voittohyppy olisi pitänyt tuomita yliastutuksi.
Osakan MM-kisoissa 2007 Klüft rikkoi tuloksellaan 7032 pistettä Larisa Nikitinan 18 vuotta vanhan Euroopan ennätyksen 7007. Klüft kertoi lokakuussa 2007 Ruotsin televisiolle että hän saattaa ennen 2008 olympiakisoja vaihtaa pituushyppyyn. Virallisen ilmoituksen keskittymisestään pituushyppyyn ja kolmiloikkaan hän teki maaliskuussa 2008. Pekingissä hän sijoittui pituudessa yhdeksänneksi ja karsiutui kolmiloikan loppukilpailusta. Huhtikuussa 2009 ilmoitettiin, että Klüft jatkaa kilpailemista ainoastaan pituushypyssä. Berliinin MM-kilpailut 2009 hän joutui jättämään väliin reisivamman vuoksi. Daegun MM-kilpailuissa 2011 Klüft sijoittui pituudessa viidenneksi. 
Klüft lopetti uransa 2. syyskuuta 2012 Ruotsi–Suomi-maaotteluun juoksemalla 4×400 metrin viestin kolmannen osuuden.
Yksityiselämä.
Klüft avioitui seiväshyppääjä Patrik Kristianssonin kanssa vuonna 2007. Pariskunnalla on kolme lasta, jotka ovat syntyneet vuosina 2014, 2017 ja 2019. 
Pariskunta osti 2020-luvun taitteessa Hälsinglandin maakunnan Järvsöstä maatilan, joka remontoitiin hyvinvointiteemaiseksi matkailukeskukseksi, mutta hanke kariutui konkurssiin 2024.
Keski-Pohjanmaan laulu

Keski-Pohjanmaan laulu on Keski-Pohjanmaan maakuntalaulu, joka sävellettiin vuonna 1929 Keski-Pohjanmaan maakuntajuhlia varten. Laulun on säveltänyt ja sanoittanut kalajokinen kanttori Oskari Metsola.
1. Näät, kuinka rannat viljavat
on virtain kahta puolta
ja kylät suuret kansoineen,
mi maasta pitää huolta,
mi tuttu meren myrskyisen
ja hallan hyisen, katehen.
Kas siitä soinnun saa
tää Keski-Pohjanmaa.
2. Ja urheasti kestäneet
on miehet taiston tulta,
maan eestä henkens´ antaneet,
ja peittänyt tää multa.
Myös sankar´isäin lapset me
maan eestä kaiken annamme.
Kas siitä turvan saa
tää Keski-Pohjanmaa.
3. Virtaimme juuret juontavat
niin kauas syömmeen Suomen,
ne rannan tuomet, pihlajat
juottavat joka huomen.
Myös kansan juuret maassa on,
sen turva taivaan taattohon.
Kas siitä voiman saa
tää Keski-Pohjanmaa.
Josia Thugwane

Josia Thugwane (s. 15. huhtikuuta 1971 Bethal, Etelä-Afrikka) on eteläafrikkalainen kestävyysjuoksija ja olympiavoittaja.
Thugwane juoksi ensimmäisen maratoninsa vuonna 1991. Vuonna 1993 hän voitti Etelä-Afrikan mestaruuden maratonilla ja 1995 Honolulun maratonin. Atlantan olympialaisissa 1996 hän juoksi kärkijoukossa koko juoksun ajan. 35 kilometrin kohdalla hän lähti irtiottoon, johon pystyivät vastaamaan vain Etelä-Korean Lee Bong-Ju ja Kenian Eric Wainaina. He juoksivat yhdessä siihen saakka, kunnes stadionille tultaessa Thugwane aloitti loppukirinsä. Hän voitti lopulta Leen kolmella sekunnilla. Thugwane oli ensimmäinen tummaihoinen eteläafrikkalainen olympiavoittaja.
Vuonna 1997 Thugwane voitti vielä Fukuokan maratonin, mutta sen jälkeen hänen uransa lähti laskusuuntaan. Hän sijoittui Sydneyn olympialaisissa 2000 kahdenneksikymmenenneksi. Hänen valmentajansa on Jacques Malan.
Naples (Florida)

Naples on kaupunki Collierin piirikunnassa Floridassa, Yhdysvalloissa. Kaupunki on saanut nimensä Italian Napolin mukaan. Kaupungin asukasluku oli vuoden väestönlaskennassa 20 976 ja vuoden 2009 arvion mukaan asukasluku oli 22 189.
Kaupunkina Naples tunnetaan erityisesti golfkentistään ja pitkistä hiekkarannoistaan.
Maantiede.
Yhdysvaltain väestönlaskentaviraston mukaan Naplesin pinta-ala on 42,59 km², josta 31,92 maata ja 10,67 km² vettä. Veden osuus on 25,09%. Kaupungin koordinaatit ovat 26° 9′ 11″ N, 81° 47 ′55″ W.
Väestö.
Kaupungin asukkaista 89,6 prosenttia on valkoisia, 4,96 prosenttia mustia ja 4,13 prosenttia latinalaisamerikkalaisia. 10,2 prosenttia puhuu myös muita kieliä kuin englantia. 94,6 prosenttia asukkaista on Yhdysvaltain kansalaisia. Kaupungin väestön keski-ikä on 65,6 vuotta.
Jordi Savall

Jordi Savall i Bernadet (s. 1. elokuuta 1941 Igualada, Katalonia, Espanja) on katalonialainen viola da gamban soittaja, säveltäjä ja kapellimestari. 
Savall opiskeli musiikkia barcelonalaisessa konservatoriossa vuosina 1959–1965. Vuodesta 1974 lähtien Savall on toiminut vanhan musiikin yhtyeessä Hespèrion XX (vuodesta 2000 Hespèrion XXI). Savall on ollut esittämässä elokuvamusiikkia elokuvassa "Kaikki elämän aamut".
Savall oli vuodesta 1968 naimisissa sopraano Montserrat Figuerasin kanssa tämän kuolemaan vuonna 2011 asti.
Curlingin miesten maailmanmestaruuskilpailut 2006

Vuoden 2006 miesten curlingin maailmanmestaruuskilpailut järjestettiin 1.—9. huhtikuuta 2006 Tsongas Arenalla Lowellissa, Massachusettsissa, Yhdysvalloissa.
Pelisysteemi.
Turnaukseen osallistui 12 joukkuetta, jotka pelasivat keskenään yksinkertaisen sarjan. Tämän jälkeen alkusarjassa sijoille 1. ja 2. sijoittuneet joukkueet pelasivat keskenään ottelun josta voittaja pääsi suoraan loppuotteluun. Sijoille 3. ja 4. sijoittuneet pelasivat keskenään ottelun jonka voittaja pääsi välierään jossa se kohtasi häviäjän kahden parhaan joukkueen keskinäisestä pelistä. 
Voittaja suoraan loppuotteluun ja häviäjä välierään.
Voittaja välierään.
Voittaja loppuotteluun.
Ranne

Ranne () on ihmisen kädessä kyynärvarren ja kämmenen välissä sijaitseva osa, joka mahdollistaa kämmenen liikkeet.
Luut.
Ranteessa on holvimaisesti järjestyneenä kahdessa rivissä kahdeksan pyöristynyttä pientä ranneluuta: kyynärvarren puoleisessa rivissä peukalosta lukien veneluu, puolikuuluu, kolmioluu ja herneluu sekä kämmenen puoleisessa rivissä peukalosta lukien iso monikulmaluu, pieni monikulmaluu, iso ranneluu ja hakaluu.
Ranneluut ovat toisiinsa sidoksissa monien pikkuluiden välisten nivelsiteiden välityksellä. Kummassakin rivissä luut liikkuvat toisiinsa nähden vain vähän, mutta rivit liikkuvat melko vapaasti toisiinsa nähden. Ranneluut niveltyvät kyynärvarren kyynärluuhun ja värttinäluuhun sekä kämmenen kämmenluihin.
Lihakset ja liikkuvuus.
Ranteen laaja liikkuvuus edesauttaa käden kykyä tarttumiseen. Rannetta ja sormia koukistavat kyynärvarren koukistajalihakset. Ne voidaan jakaa pinnalliseen ryhmään, syvään ryhmään sekä niitä erottavaan keskimmäiseen kerrokseen. Kyynärvarren kämmenpuolen ojentajalihakset ojentavat rannetta ja sormia.
Koukistuksessa eli käden taivutuksessa kämmenpuolen suuntaan toimivat yhdessä ranteen värttinäluun puoleinen koukistajalihas ja ranteen kyynärluun puoleinen koukistajalihas. Ojennuksessa puolestaan toimivat yhdessä ranteen pitkä värttinäluun puoleinen ojentajalihas, ranteen lyhyt värttinäluun puoleinen ojentajalihas ja ranteen kyynärluun puoleinen ojentajalihas. Radiaalideviaatiossa toimivat yhdessä kolme värttinäluun puoleista lihasta ja ulnaarideviaatiossa kaksi kyynärluun puoleista. Myös muut lihakset vaikuttavat ranteen liikkeisiin.
Muilla kädellisillä.
Toisin kuin ihmisen ranneluut, rystysillään tukea maasta kävellessään ottavien gorillan ja simpanssin ranneluut lukkiutuvat värttinäluun kanssa ja muodostavat kävellessä tukirakenteen.
Kuitinmäen koulu

Kuitinmäen koulu, lempinimeltään "Kuittari", on uusi yhtenäinen peruskoulu Olarissa, Espoossa. Entinen Kuitinmäen ylä- ja Tähtiniityn alakoulu yhdistyivät 1.8.2017. Pääsääntöisesti yläluokkien (7-9) käytössä olevassa rakennuksessa jatkettiin toimintaa peruskorjauksen jälkeen tammikuussa 2010. Saneerauksen tärkein syy oli talotekniikan uusiminen etenkin ilmanvaihdon kohdalta nykymääräysten mukaiseksi. Nyt automatiikka valvoo sisäilmanlaatua jokaisessa tilassa ja hiilidioksidipitoisuus on tarkastettavissa digitaalisista mittareista. Alaluokkien (1-6) käytössä olevat tilat peruskorjataan ja laajennetaan noin seitsemän vuoden kuluttua. Sen sijaan alaluokkien käyttämä piha-alue on jo peruskorjattu perusteellisesti muuttaen se samalla lähiliikuntapaikaksi. Myös autojen pysäköintialuetta laajennettiin.
Oppilaita on koulussa noin 700. Koulussa on painotettua musiikin opetusta luokilla 7-9 ja kaksikieliseen opetukseen (suomi-englanti) on mahdollisuus koko peruskoulun ajan niin, ettei alakoulun jälkeen tarvitse hakea enää uudelleen painotukseen. Painotusluokkien lisäksi koulussa on erityisluokkia niin lievästi kehitysvammaisille kuin myös maahanmuuttajille. Koulun erityispiirteenä on runsas ilmaisutaidon tarjoaminen oppilaille valinnaisaineina. Avoin ilmapiiri tarjoaa nuorille myös mahdollisuuden osallistua oppilaskunnan, tekniikkaryhmän sekä tukioppilaiden (Kuitinmäessä "yhtärit") toimintaan.
Kohde sijaitsee kulkuyhteyksien kannalta hyvällä paikalla, sen lisäksi että Espoo Catering Oy valmistaa samassa oppilaitoksessa usean lähialueen lounaat sekä kouluille että päiväkodeille. Espoon kaupungin tietohallinto rahoitti Apple-malliympäristön rakennettavaksi musiikkiluokkaan vuosien 2013-2014 vaihteella. Entisen rehtorin, Erkki Kukkosen jäätyä eläkkeelle 1.5.2014, otti rehtorin viran entinen apulaisrehtori Terja Isokorpi, joka on koulun kolmas virallinen rehtori.
Koulurakennus.
Vuonna 1984 valmistuneen koulun ovat suunnitelleet arkkitehdit Reijo Perko ja Simo Hautamäki.
Magnus Bahne

Magnus Bahne (s. 15. maaliskuuta 1979 Kaarina) on uransa lopettanut suomalainen jalkapallomaalivahti. Bahne edusti suurimman osan urastaan FC Inter Turkua, jonka riveissä hän pelasi 14 kauden ajan.
Ura.
Bahne teki ensiesiintymisensä Veikkausliigassa 9. toukokuuta 1999 ottelussa FC Jazzia vastaan. Kaudella 2001 Englannin Valioliigan seura Charlton Athletic kutsui hänet viikon testileirille ja kaudella 2005 hän vieraili norjalaisen Fredrikstadin testileirillä, mutta jäi kuitenkin ilman sopimusta. Bahne kävi myös kaudella 2006 norjalaisen IK Startin leirillä, mutta sopimusta ei kuitenkaan syntynyt.
Kaudeksi 2007 Bahne siirtyi Allsvenskanin Halmstad BK:hon ilmaisella siirrolla. Hän nousi heti joukkueessaan ykkösmaalivahdiksi ja häntä pidettiin myös yhtenä parhaimmista Allsvenskan-maalivahdeista. Loukkaantuminen elokuussa 2007 kuitenkin pilasi Bahnen loppukauden.
Vuonna 2010 Bahne siirtyi sarjatasoa alemmaksi Superettanissa pelanneen Assyriska FF:n riveihin. Vuonna 2011 Bahne palasi takaisin Suomeen ja FC Interiin, kun hän solmi marraskuussa 2010 seuran kanssa vuoden mittaisen sopimuksen.
Bahne edusti Suomen jalkapallomaajoukkuetta kahdesti, pelaten otteluissa Thaimaata ja Viroa vastaan vuonna 2000.
Yksityiselämä.
Hänen veljensä on näyttelijä Martin Bahne.
Aarnivalkean koulu

Aarnivalkean koulu on peruskoulun luokkien 1–6 koulu Tapiolassa, Espoossa. Koulun vastaavana rehtorina toimii Erja Oila, apulaisrehtoreina Mika Reijonen ja koulusihteerinä Jenna Harris. Koulu perustettiin vuonna 1957, ja siellä opiskelee noin 300 oppilasta. Sisäilmaongelmien vuoksi koulun opetus siirtyi 10.8.2017 Pohjois-Tapiolan koulun tiloihin sekä Pohjois-Tapiolan koulun piha-alueella sijaitsevaan parakkiin. Nyt koulun toiminta on 
siirtynyt takaisin Aarnivalkean koulun omalle tontille siirtokelpoiseen kouluun.
Yleisopetus on koulussa kaksisarjainen. Lisäksi koulussa on kolme kuntouttavaa pienluokkaa, joissa opiskelijoiden koulukuntoa parannetaan matkalla sairaalakoulusta omaan lähikouluun.
Aarnivalkean koulu tarjoaa ranskan ja englannin kielen opetusta jo ensimmäisestä luokasta lähtien. Muita koulussa opetettavia kieliä ovat saksa neljänneltä luokalta ja ruotsi kuudennelta luokalta alkaen.
Koulu sijaitsee Espoon Tapiolassa, Aarnivalkeantie 9 E:ssä.
Koulurakennusten historia.
Kaija ja Heikki Sirenin suunnittelemaa modernistista ja kokeilevaa Aarnivalkean koulua pidetään uraauurtavana ja merkittävänä osana Tapiolan puistokaupunkia, missä suosittiin kokeellisia suunnitteluratkaisuja. Rakennuksen mitoitus noudattaa aikansa tiukkaa lainsäädäntöä, mutta rakennusmääräyksistä on monin osin poikettu. Koulun arkkitehtuurin keskeisiä piirteitä ovat muun muassa kattoikkunoiden tuoma valoisuus, puuelementeistä rakennetut kevyet ulkoseinät, näkymät pihoille ja suora yhteys luokkahuoneista pihalle. Matalan koulurakennuksen vieressä on alun perin opettajien asunnoiksi tarkoitettuja rivitaloja, yksi kaksikerroksinen ja sittemmin koulu- ja kerhotiloiksi muutetut kaksi yksikerroksista.
Harvey Keitel

Harvey Linus Keitel (s. 13. toukokuuta 1939 Brooklyn, New York) on yhdysvaltalainen näyttelijä. Hän on näytellyt yli sadassa elokuvassa. Keitel tuli alkujaan tunnetuksi 1970-luvulla yhteistyöstä Martin Scorsesen kanssa ja kovaluonteisten hahmojen esittäjänä, ja 1990-luvulla hänen uransa koki uuden kukoistuksen, jolloin hän myös osoitti olevansa näyttelijänä kykenevä monipuolisiin roolisuorituksiin.
Elämä ja ura.
New Yorkin Brooklynissa varttuneen Keitelin vanhemmat olivat juutalaisia maahanmuuttajia Puolasta ja Romaniasta. Hän palveli Yhdysvaltain merijalkaväessä, minkä jälkeen hän opiskeli näyttelemistä The Actors Studiossa.
Keitelin varhainen ura muistetaan yhteistyöstä elokuvaohjaaja Martin Scorsesen kanssa. Hän näytteli elokuvissa "Kuka kolkuttaa ovellani" (1967), "Sudenpesä" (1973), "Alice ei asu enää täällä" (1974) ja "Taksikuski" (1976).
1980-luvulla Keitel oli mukana usein erikoisissa ja unohdetuiksi jääneissä elokuvissa, joihin lukeutui monia eurooppalaistuotantoja. Hän näytteli vuosikymmenen lopulla Scorsesen kiistaa herättäneessä elokuvassa "Kristuksen viimeinen kiusaus" (1988), ja hänen uransa oli laskusuunnassa. "Kristuksen viimeinen kiusaus" oli kuitenkin käännekohta, joka merkitsi Keitelin paluuta Hollywood-tuotantoihin.
Keitelin ura lähti nousuun 1990-luvulla, jolloin hän esiintyi muun muassa Quentin Tarantinon projekteissa "Reservoir Dogs" ja "Pulp Fiction – tarinoita väkivallasta" ja pääosassa Abel Ferraran elokuvassa "Paha poliisi". Kyseinen vuosikymmen oli Keitelille muutenkin tuottelias, sillä hän esiintyi monissa arvostetuissa elokuvissa kuten "Thelma &amp; Louise" (1991), "Nunnia ja konnia" (1992), "Piano" (1993), "Nouseva aurinko" (1993), "Clockers" (1995), "Hämärästä aamunkoittoon" (1996), "Cop Land" (1997) sekä elokuvassa "Bugsy" (1991), josta hän sai Oscar-ehdokkuuden parhaasta miessivuosasta. 1990-luvulla Keitel osoitti olevansa monipuolinen näyttelijä, joka kykenee esittämään myös tunteellisia ja sympaattisia hahmoja brooklynilaisella aksentilla puhuvien rikollisten ja kovaluontoisten hahmojen lisäksi, joista hän oli tullut tunnetuksi.
2000-luvulla Harvey Keitel on esiintynyt lähinnä sivuosissa, muun muassa elokuvissa "Little Nicky" (2000), "U-571" (2000), "Punainen lohikäärme" (2002), "National Treasure" (2004), "Be Cool" (2005) ja "Pienin painajainen perheessä" (2010).
2010-luvulla Keitel esiintyi Wes Andersonin ohjauksissa "Moonrise Kingdom" (2012), "The Grand Budapest Hotel" (2014) ja "Isle Of Dogs" (2018). Keitel teki jälleen yhteistyötä myös Martin Scorsesen kanssa näyttelemällä vuoden 2019 elokuvassa "The Irishman".
Butanoli

Butanolit ovat yksiarvoisia alkoholeja, joiden hiiliketju on neljän hiiliatomin pituinen. Puhekielessä butanoleiksi kutsutaan myös muita alkoholeja, jotka sisältävät neljä hiiliatomia. Suoraketjuisia haaroittumattomia butanoleja on kaksi isomeeriä, 1-butanoli ja 2-butanoli.
Muita butanoleiksi kutsuttuja yhdisteitä ovat isobutanoli eli 2-metyyli-1-propanoli ja tert-butanoli tai tertiaaributanoli eli oikeammin 2-metyyli-2-propanoli.
Näillä isomeereillä on melko erilaiset sulamis- ja kiehumispisteet, mikä johtuu niiden erilaisista rakenteista. Kaikki butanolit liukenevat kohtalaisesti veteen; vähemmän kuin etanoli ja enemmän kuin pidempiketjuiset alkoholit. Butanoli on useimpien alkoholien tapaan myrkyllistä.
Käyttö.
Butanolia käytetään liuottimena sekä ohenteena erilaisiin kemikaali- ja tekstiiliprosesseihin, niin maalitinnerin kuin hydrauliseen nesteeseen ja jarrunesteeseen. Sitä käytetään myös parfyymien pohjana, vaikka sellaisenaan sillä on erittäin alkoholinen aromi. Eri butanoleilla on erilainen haju; tert-butanolin haju on lakkamainen, "n"-butanolin makea, hyvin lievästi butaanihappomainen.
Butanolia voidaan käyttää polttoaineena bensiinikäyttöisiksi tarkoitetussa ottomoottorissa ilman muutoksia. Butanolin lämpöarvo on suurempi kuin metanolilla ja etanolilla ja on siten lähempänä moottoribensiiniä. Butanolin on raportoitu tuottavan energiaa 36 MJ/kg tai 29 MJ/l. 
Tuotanto.
Butanolia voidaan tuottaa biomassan käymisellä "Clostridium acetobutylicum" -bakteerin avulla. Bakteerista käytetään myös nimeä "Weizmannin organismi", sillä Chaim Weizmann oli ensimmäinen, joka käytti tätä bakteeria tuottaakseen kordiitin valmistuksessa tarvittua asetonia tärkkelyksestä vuonna 1916. Butanolia syntyy käymisen sivutuotteena kaksinkertainen määrä. Prosessi tuottaa myös hyödynnettävän määrän vetykaasua sekä muita aineita.
Suurin osa Yhdysvalloissa kulutettavasta butanolista on tuotettu fossiilisista polttoaineista. Viimeaikaisen käymistekniikkojen kehittymisen johdosta butanolia saatetaan ryhtyä tuottamaan ensisijaisesti biomassasta petrokemikaalien sijaan. 
David Ramey Ohiosta ja hänen yhtiönsä Environmental Energy, inc. ovat kehittäneet kaksiosaisen käymisprosessin. Tässä prosessissa biomassasyöte syötetään ensin Clostridium tyrobutyricum-bakteerille, joka muuntaa suuren määrän sitä butyyrihapoksi ja vedyksi. Toisessa prosessissa butyyrihappo syötetään "Clostridium acetobutylicum"-bakteerille, joka muuntaa sen butanoliksi. Ramey on saavuttanut 42 %:n hyötysuhteen butanolituotannossa tällä prosessilla.
Sopivalla bakteerikäymisprosessilla butanolia voidaan tuottaa myös suoraan selluloosasta.
Säästöpankki (yhtiömuoto)

Säästöpankki (SP) on yksi yhtiömuodoista Suomessa. Se on säästöpankkilain (28.12.2001/1502) mukaan talletuspankki, jonka erityistarkoituksena on säästämisen edistäminen. Yhtiömuotonsa ja erityistarkoituksensa osalta säästöpankit eroavat muista talletuspankeista, joita ovat liikepankit ja osuuspankit. Suomessa nykyisin toimivista säästöpankki-nimeä käyttävistä pankeista vain osa on yhtiömuodoltaan säästöpankkeja; loput ovat säästöpankkiosakeyhtiöitä.
Oikeushenkilönä säästöpankki on säätiön kaltainen yhtiömuoto. Säästöpankilla ei ole varsinaisia omistajia. Säästöpankin varat eivät kuulu kellekään. Kellään ei ole säästöpankissa omistajan sananvaltaa, miten säästöpankin omaisuutta tulisi käyttää. Säästöpankissa voi kuitenkin olla kantarahasto-osuuksia, joiden omistajat ovat säästöpankin asiakasomistajia tai omistaja-asiakkaita.
Säästöpankissa ylin valta kuuluu tallettajia edustavalle isännistölle. Käytännössä kuitenkin isäntien valinnassa on tallettajien osuus rajattu melko pieneksi; isäntien valitseman hallituksen juridinen asema sen sijaan on perinteisesti ollut varsin vahva. Säästöpankille oli varsinkin aiemmin tyypillistä yleishyödyllisyys, sillä voitonjako ei ollut sallittua. Se tuli kuitenkin mahdolliseksi kantarahastosijoitusten haltijoille vuonna 1991. 
Säästöpankit määriteltiin 1931 säästöpankkilaissa yleishyödyllisiksi laitoksiksi, joiden tarkoitus oli edistää säästäväisyyttä. Vuoden 1970 säästöpankkilaissa tarkoitukseksi mainittiin edelleen säästäväisyyden edistäminen. Säästöpankki syntyi lain mukaan, kun "peruspääoma" luovutettiin säästöpankin perustamiseen, jonka jälkeen pääoma oli säästöpankin omaisuutta. 
Kaupparekisterissä oli vuonna 2020 14 säästöpankkia.
Säästöpankki voidaan haluttaessa muuttaa säästöpankkiosakeyhtiöksi. Tällöin säästöpankin liiketoiminta siirretään perustettavalle säästöpankkiosakeyhtiölle.
Kovalenttinen säde

Kemiassa voidaan arvioida kahden atomin A ja B välinen sidospituus "R" näiden atomien kovalenttisten säteiden summana,
"R"(AB) = "r"(A) + "r"(B).
Linus Pauling määritteli säteen "r"(A) puolittamalla
sopivan A-A kovalenttisen sidoksen pituuden. Sidospituuksien ja kovalenttisten säteiden tyypillisiä yksiköitä ovat pikometri (pm) tai Ångström (Å). 1 Å = 100 pm, 1 pm = 10−12 m.
Yleisemmin voidaan sovittaa sarja tiettyjen alkuaineiden kovalenttisia säteitä joukkoon mitattuja tai kvanttikemiallisesti laskettuja sidospituuksia antamatta erityisasemaa homonukleaarisille A-A sidoksille tai tietyille alkuaineille, kuten hiilelle. Lisäksi sovitus voidaan tehdä erikseen yksin-, kaksin-
tai kolminkertaisille sidoksille. Näin on saatu taulukossa olevat säteet "r"1, "r"2 ja "r"3. 
Vahvoja moninkertaisia sidoksia muodostaville alkuaineille kuten hiilelle on voimassa laki "r"1 &gt; "r"2 &gt; "r"3. Eräille vain heikkoja moninkertaissidoksia muodostaville alkuaineille voi esiintyä poikkeamia tästä, jos sidospituuden "R" moninkertaislyhenemä on pienempi kuin käytettyjen ligandien (kuten C) vastaava lyhenemä. Mainitut säteet "r"(A) riippuvat
oletetusta atomin A naapurien lukumäärästä eli koordinaatioluvusta, "CN", erityisesti (d ja f) siirtymämetalleille.
Tetraedriset kovalenttiset säteet on tarkoitettu kiteille, joissa sidoksen A-B kummallakin atomilla on neljä naapuria tetraedrisissa sidoskulmissa. Esimerkkejä kiteistä ovat timantti, binääriset yhdisteet kuten ZnS tai GaAs, kolmen alkuaineen yhdisteet kuten kalkopyriittirakenne CuInS2 jne. Vuonna 2012 julkaistun sovituksen neliöllinen keskipoikkeama on vain 0.67 pm 30 alkuaineelle 48 yhdisteessä.
Pointer

Porin Ylioppilasyhdistys Pointer ry on Porin yliopistokeskuksen opiskelijoiden opiskelijayhdistys. Yhdistyksen jäseniä ovat kaikki yliopistokeskuksen opiskelijat, jotka ovat liittyneet Pointer ry:n jäseneksi. Pointer on perustettu Porissa 22.9.1988. Yhdistyksen alkuperäinen nimi oli "Porin Tietoteekkarit Pointer ry". Nimi muutettiin myöhemmin, kun Porissa aloitettiin muidenkin kuin tekniikan alan yliopisto-opetusta.
Pointer ry:n tarkoituksena on yhdistyksen sääntöjen mukaan yhdistää Porin yliopistokeskuksen opiskelijoita, toimia heidän edunvalvojanaan Porin kaupungissa ja Porin yliopistokeskuksessa sekä edistää heidän yhteiskunnallisia, sosiaalisia ja henkisiä pyrkimyksiään sekä yleisiä ja yhteisiä opintososiaalisia asioita, koulutus- ja opintoasioita sekä vapaa-ajan toimintaa.
Pointer ry:lle valitaan vuosittain yhdistyksen sääntömääräisessä vaalikokouksessa puheenjohtaja ja hallitus seuraavaksi toimikaudeksi. Puheenjohtajan ja hallituksen jäsenten tulee olla yhdistyksen varsinaisia jäseniä. Pointerin puheenjohtajana nykyään toimii Tuomas Sirén.
Anders Wejryd

Anders Wejryd (s. 8. elokuuta 1948 Falköping, Ruotsi) on entinen Uppsalan arkkipiispa. 
Wejryd on suorittanut lukion Yhdysvalloissa Spartassa Michiganin osavaltiossa ja ylioppilastutkinnon Västeråsissa 1968. Hän valmistui teologian kandidaatiksi ja vihittiin papiksi Västeråsin hiippakunnassa 1972 ja oli pappina Västeråsissa, Munktorpissa ja Arbogassa 
Työnsä ohella hän suoritti tohtorintutkintoon tähtääviä opintoja aiheenaan arkkipiispa Nathan Söderblom lähetysteologina ja lähetysjohtajana. Vuodesta 1987 hän toimi Erstan diakonialaitoksen johtajana Tukholmassa, ennen kuin hänet valittiin 1995 Växjön piispaksi. 30. maaliskuuta 2006 hänet valittiin Ruotsin 69. arkkipiispaksi ensimmäisessä arkkipiispanvaalissa vuoden 2000 valtion ja kirkon suhteiden uudelleenjärjestelyn jälkeen. Wejryd sai ensimmäisellä vaalikierroksella 44 % äänistä. Toisen vaalikierroksen äänestyksessä Wejryd sai 176 ääntä, kun Ragnar Persenius sai 127 ääntä. Wejryd otettiin vastaan arkkipiispan virkaan 2. syyskuuta 2006 Uppsalan tuomiokirkossa. Hän jäi eläkkeelle 2014 ja hänen seuraajakseen valittiin Lundin hiippakunnan piispa Antje Jackelén.
Wejrydin aloitteesta järjestettiin Uppsalassa kansainvälinen uskontojen välinen ilmastokokous "Interfaith Climate Summit" marraskuussa 2008. 
Wejrydin ollessa arkkipiispana Ruotsin kirkolliskokous hyväksyi syksyllä 2009 Ruotsin valtiopäivien säätämän avioliittolain muutoksen jonka mukaan myös samaa sukupuolta olevat parit voivat solmia avioliiton. Samalla kertaa kirkolliskokous hyväkyi avioliittoon vihkimisjärjestyksen samaa sukupuolta olevia pareja varten.
Hän vihki kesällä 2010 kruununprinsessa Victorian ja Daniel Westlingin.
Jan Tomasz Gross

Jan Thomas Gross (s. 1. elokuuta 1947 Varsova, Puola) on Yhdysvalloissa toimiva historian tutkija, jonka erityisenä kiinnostuksen kohteena on Venäjän ja Itä-Euroopan politiikka. Gross varttui Puolassa, mutta muutti Yhdysvaltoihin vuonna 1969. Gross sai Ph.D.-tutkintonsa Yalesta 1975 ja nykyisin hän toimii politiikan professorina New Yorkin yliopistossa.
Gross nousi suuren yleisön tietoisuuteen etenkin Puolassa vuonna 2000 julkaistuaan kirjan puolalaisen Jedwabnen kaupungin vuoden 1941 tapahtumista. Jedwabnen juutalaisten joukkosurmaa pidetään yhtenä raaimmista, ja se on pysynyt tabuna puolalaisessa julkisessa keskustelussa. Grossin kirjan myötä Puolan suurimmat sanomalehdet Gazeta Wyborcza ja Rzeczpospolita ovat olleet tärkeitä julkisen debatin foorumeita. Puolalainen Kansallisen muistin instituutti (IPN) teetti tutkimuksen Jedwabnen pogromista ja totesi samankaltaisia kyliä olleen parisenkymmentä.
Lauri Mononen

Lauri Ilmari Mononen (22. maaliskuuta 1950 Pielisensuu – 5. elokuuta 2018 Kesälahti) oli suomalainen jääkiekkohyökkääjä. Hän oli ensimmäisiä suomalaisia jääkiekkoammattilaisia Pohjois-Amerikassa.
Mononen oli Joensuun Kiekko-Poikien kasvatti. Pääsarjassa hän pelasi kuitenkin ensimmäisen kerran Lahden Reippaan paidassa 1967. Kahden Lahden kauden jälkeen Mononen siirtyi monien muiden tavoin Aimo Mäkisen rakentamaan Jokereihin. Hän viettikin Helsingissä neljä vuotta, joista yksi kului Karhu-Kissoissa. Ennen Amerikkaan siirtymistään Mononen pelasi vielä kauden 1974–1975 TPS:ssa. Tämän jälkeen alkoi hänen ulkomaankiertueensa, joka keskeytyi vain yhtenä HIFK:n kautena 1977–1978. Pääsarjauransa Mononen lopetti Kiekkoreippaassa 1983. Yhden Suomen mestaruuden voittanut Mononen teki SM-sarjassa ja -liigassa 248 ottelussa 157 maalia ja antoi 95 maalisyöttöä.
Pohjois-Amerikassa Mononen pelasi kaksi kautta: 1975–1977 WHA-liigan Phoenix Roadrunners -joukkueessa. Toisella kaudellaan Mononen pelasi yhdessä Seppo Revon ja Juhani Tammisen kanssa. Ketjua kutsuttiin nimellä ”Lappline”. Phoenixin suomalaisnelikon täydensi puolustaja Pekka Rautakallio. Mononen pelasi WHA:ssa yhteensä 142 runkosarjaottelua pistein 36+50. Mononen kävi pelaamassa myös Sveitsin sarjassa, kun hän edusti kolme vuotta SC Berniä, jossa voitti myös maan mestaruuden.
Mononen pelasi maajoukkueessa 145 A-maaottelua tehden pisteet 51+37. MM-kisoissa hän edusti Suomea kuudesti ja olympialaisissa kerran. Vuoden 1972 MM-kilpailuissa Mononen teki pisteet 9+6, joka pysyi Suomen MM-kisaennätyksenä, kunnes Saku Koivu teki 4 maalia ja antoi 12 maalisyöttöä vuonna 1999.
Myös Lauri Monosen veli Erkki oli maajoukkuetason jääkiekkoilija.
Kiekkouransa jälkeen Lauri Mononen toimi ravintola-alan yrittäjänä Joensuun Karsikossa.
Gazeta Wyborcza

Gazeta Wyborcza on Puolan merkittävin ja toiseksi suurin päivittäin ilmestyvä sanomalehti. Se sisältää täyden valikoiman poliittisia, kansainvälisiä ja yleisiä uutisia. Kuten melkein kaikki sanomalehdet Puolassa, lehti on tabloid-formaatissa.
Gazeta Wyborcza aloitti 8. toukokuuta 1989 tunnuslauseenaan "Nie ma wolności bez Solidarności" (Ei ole vapautta ilman Solidaarisuutta). Sen perustaminen oli yksi Puolan niin sanotun pyöreän pöydän sopimuksen tuloksista PZPR:n ja Solidaarisuus-liikkeen välillä. Lehti toimi Solidaarisuuden äänitorvena valmistauduttaessa puolittain vapaisiin vaaleihin, jotka pidettiin 4. kesäkuuta 1989. Tästä johtuu myös lehden nimi (suom. "Vaalilehti"). Gazeta Wyborcza oli ensimmäinen virallinen sanomalehti, jota julkaistiin yksipuoluejärjestelmän kontrollin ulkopuolella sitten kommunistien valtaannousun toisen maailmansodan jälkeen. Lehden toimittajien mukaan sen ensipainos oli pieni (150 000) ja suhteellisen kallis, koska valtio rajoitti paperitoimituksia. Puolitoista vuotta myöhemmin päivittäinen levikki saavutti 500 000. Syyskuussa 1990, kun kommunistisen puolueen hajoamisen jälkeen myös Solidaarisuus hajaantui, Lech Wałęsa kumosi lehden oikeuden käyttää Solidaarisuuden logoa. Sen jälkeen lehti on ollut sitoutumaton.
Gazeta Wyborcza on nykyään moniosainen suuri päivälehti.
Lehden päätoimittaja on ollut sen perustamisesta alkaen entinen toisinajattelija Adam Michnik.
Rzeczpospolita

Rzeczpospolita () on puolan kielen "tasavaltaa" tai "liittovaltiota" tarkoittava sana, käännöslaina latinan ilmauksesta "res publica" ('julkiset asiat' eli 'tasavalta'). Sanaa on käytetty puolassa jo ainakin 1500-luvulta lähtien, ja se on alun perin merkinnyt mitä tahansa demokraattista valtiota. Kruununkansleri Jan Zamoyskin kuuluisa sitaatti vuodelta 1600 koulutuksen merkityksestä on esimerkki tästä käytöstä: 
"Takie będą Rzeczypospolite, jakie ich młodzieży chowanie." &lt;br&gt;
Nykyään sanaa käytetään kuitenkin ainoastaan viittauksena Puolan valtioon. Kaikista muista tasavalloista käytetään modernissa puolassa sanaa "republika".
Nykyisen Puolan valtion virallinen nimi on "Rzeczpospolita Polska", joka yleensä käännetään "Puolan tasavallaksi". Tämä käännös voi 1500–1700-luvun Puolasta puhuttaessa olla kuitenkin harhaanjohtava, sillä tuohon aikaan "rzeczpospolita" oli monarkia. Tuosta ajanjaksosta mm. englannissa käytetään sanan "republic" sijaan sanaa "commonwealth", kuten nimessä "Polish-Lithuanian Commonwealth".
Sanaa "rzeczpospolita" käytetään myös kolmesta Puolan historian aikakaudesta:
Vuodesta 2005 maata hallinneen laki ja oikeus -puolueen ("Prawo i Sprawiedliwość") johtajat ovat keksineet termin "neljäs rzeczpospolita" – uusi Puola kolmannen, korruptoituneeksi väitetyn tasavallan tilalle.
Puolan hallinnassa aikoinaan olleet kansat ovat lainanneet termin omiin kieliinsä: liettuan "Žečpospolita", valkovenäjän "Рэч Паспалітая" ("Retš Paspalitaja") ja ukrainan "Річ Посполита" ("Ritš Pospolita") viittaavat kuitenkin vain Puolan jakoja edeltävään valtioon.